ΚΑΝΟΝΙΣΜΌΣ (ΕΕ) αριθ. 161/2012 ΤΗΣ ΕΠΙΤΡΟΠΉΣ της 23ης Φεβρουαρίου 2012 για τη λήψη επειγόντων μέτρων για την προστασία των αποθεμάτων εγκλεφίνου στα ύδατα Δυτικά της Σκωτίας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 2371/2002, της 20ής Δεκεμβρίου 2002, για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1), και ιδίως το άρθρο 7, Εκτιμώντας τα ακόλουθα: (1) Σύμφωνα με τον κανονισμό (ΕΚ) αριθ. 2371/2002, η κοινή αλιευτική πολιτική πρέπει να προσφέρει συνεκτικά μέτρα για τη διατήρηση, τη διαχείριση και την εκμετάλλευση των έμβιων υδάτινων πόρων, καθώς και ειδικά μέτρα για τη μείωση του αντικτύπου των αλιευτικών δραστηριοτήτων στα θαλάσσια οικοσυστήματα και σε είδη που δεν αποτελούν στόχο. (2) Για την προστασία των ειδών γάδου, εγκλεφίνου και νταουκιού του Ατλαντικού, στο σημείο 6.1. του παραρτήματος III του κανονισμού (ΕΚ) αριθ. 43/2009 του Συμβουλίου (2), όπως τροποποιήθηκε με τον κανονισμό (ΕΚ) αριθ. 1288/2009 (3) και τον κανονισμό (ΕΕ) αριθ. 579/2011 του Ευρωπαϊκού Κοινοβουλίου και του Συμβουλίου (4), προβλέπεται εντός της διαίρεσης VI της ζώνης ICES στην οποία απαγορεύονται οι αλιευτικές δραστηριότητες (εφεξής αναφερόμενα ως «ύδατα δυτικά της Σκωτίας»). (3) Κατά παρέκκλιση από την εν λόγω απαγόρευση, τα σημεία 6.5 και 6.6 του παραρτήματος III του κανονισμού (ΕΚ) αριθ. 43/2009 επιτρέπουν αντίστοιχα την αλιεία του είδους nephrops και την αλιεία με τράτες, βενθοπελαγικές τράτες, ή παρόμοια εργαλεία, υπό την προϋπόθεση ότι πληρούνται ορισμένες προϋποθέσεις και ιδίως με βάση την προϋπόθεση ότι θα περιλαμβάνεται συγκεκριμένο ποσοστό των συγκρατούμενων αλιευμάτων που θα μπορεί να αποτελείται από οποιοδήποτε μείγμα από γάδο, εγκλεφίνο και/ή νταούκι του Ατλαντικού. (4) Στόχος της εν λόγω διάταξης ήταν να μειωθεί η θνησιμότητα λόγω αλιείας στα τρία αποθέματα εντός της περιοχής κατανομής τους, απαγορεύοντας τη στοχευόμενη αλιεία. (5) Βάσει στοιχείων και στις γνωμοδοτήσεις που υπέβαλαν στην Επιτροπή το Διεθνές Συμβούλιο Εξερεύνησης της Θάλασσας (ICES) και η επιστημονική, τεχνική και οικονομική επιτροπή αλιείας (STECF) τονίζεται η ύπαρξη απορρίψεων ως αποτέλεσμα της επιβολής των κανόνων σύνθεσης αλιευμάτων στη διαίρεση VIa της ICES. (6) Το ICES σημειώνει ότι το απόθεμα εγκλεφίνου στη διαίρεση VIa ICES είναι κάτω από τα ασφαλή βιολογικά όρια, ωστόσο επισημαίνει ότι η πρόσφατη, πιο έντονη από ό,τι συνήθως πρόσληψη νέων ατόμων στο απόθεμα, θα συμβάλει στην αύξηση του επιπέδου της βιομάζας αναπαραγωγικού αποθέματος. (7) Η συνεχιζόμενη αύξηση αυτών των ηλικιακών κλάσεων σημαίνει ότι αυτά τα ψάρια εισέρχονται τώρα στο απόθεμα. Η επιβολή των κανόνων σύνθεσης αλιευμάτων θα οδηγήσει σε περαιτέρω αυξήσεις στις απορρίψεις του εν λόγω αποθέματος με στόχο να τηρούνται οι απαιτήσεις εκφόρτωσης, χωρίς όμως να έχει εξασφαλιστεί προηγουμένως η αναπαραγωγή του. Η αφαίρεση της αναπαραγωγικής βιομάζας ενός αποθέματος που βρίσκεται κάτω από τα ασφαλή βιολογικά όρια συνιστά σοβαρή απειλή για τη μακροπρόθεσμη αποκατάσταση και βιωσιμότητα του αποθέματος. Η συνεχής εφαρμογή των διατάξεων σχετικά με τη σύνθεση των αλιευμάτων επιτρέπει τον έλεγχο των εκφορτώσεις και όχι των αλιευμάτων. Ανεξάρτητα από τυχόν μεταβολή των ποσοστώσεων, η σημερινή αύξηση της αφθονίας του αποθέματος εγκλεφίνου θα οδηγήσει σε αυξημένα επίπεδα απορρίψεων που οφείλονται σε ρυθμιστικά αίτια. (8) Η αύξηση της αλιευτικής πίεσης θα προκύψει από την αύξηση των αλιευτικών δυνατοτήτων για το απόθεμα εγκλεφίνου στη διαίρεση ICES VIa από τον Φεβρουάριο του 2012. Κάθε προσπάθεια να χρησιμοποιηθούν οι αλιευτικές δυνατότητες του 2012 θα οδηγήσει σε αυξημένη θνησιμότητα για οιοδήποτε απόθεμα αλιεύεται μαζί με τον εγκλεφίνο, ειδικότερα για το νταούκι του Ατλαντικού και τον γάδο. (9) Δεδομένου ότι η αλιεία εγκλεφίνου πραγματοποιείται κυρίως από τον Φεβρουάριο και έπειτα, υπάρχει ανάγκη να εισαχθούν άμεσα αλλαγές ώστε να αποφευχθούν οι υπερβολικές απορρίψεις. (10) Η συνέχιση και αύξηση των απορρίψεων του αποθέματος εγκλεφίνου θα έχει αντίκτυπο στη μελλοντική αποκατάσταση και παραγωγή του. Η μεγιστοποίηση των αλιευτικών δυνατοτήτων απειλεί τη βιωσιμότητα άλλων αποθεμάτων. Υπάρχει κίνδυνος να προκληθεί περαιτέρω κατάρρευση των εν λόγω αποθεμάτων ως αποτέλεσμα της υψηλής θνησιμότητας λόγω αλιείας. (11) Η αναντιστοιχία μεταξύ απαιτήσεων εκφόρτωσης και της αναπόφευκτης αλίευσης εγκλεφίνου θα αυξηθεί σημαντικά το 2012. Συνεπώς είναι απαραίτητο να ανασταλούν άμεσα οι κανόνες που αφορούν τη σύνθεση των αλιευμάτων όσον αφορά τον εγκλεφίνο, ώστε να προληφθεί μια σοβαρή απειλή για την αποκατάσταση του εν λόγω είδους σε ύδατα στα Δυτικά της Σκωτίας και να προληφθεί η επιπλέον άσκηση αλιευτικής πίεσης σε άλλα αποθέματα, επιτρέποντας ταυτόχρονα την ορθολογική χρήση των αλιευτικών δυνατοτήτων για το 2012, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατά τη διάρκεια εφαρμογής του παρόντος κανονισμού, τα ποσοστά σύνθεσης των αλιευμάτων που προβλέπονται στο παράρτημα ΙΙΙ μέρος Α σημεία 6.5 iii) και 6.6 ii) του κανονισμού (ΕΚ) αριθ. 43/2009 δεν ισχύουν όσον αφορά τον εγκλεφίνο. Άρθρο 2 Ο παρών κανονισμός αρχίζει να ισχύει την πρώτη ημέρα που ακολουθεί τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται μέχρι τις 25 Αυγούστου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Φεβρουαρίου 2012.

[Source: multi_eurlex | Tokens: 4798]